以偏概全

以偏概全係一種邏輯謬論，即係話以少量數據去對整體作出立論，又或者根據有利嘅條件選擇性咁去抽出立論嘅對象，例如有人喺街見到一個差人講粗口，然後就話差人都係爛口，但其實只係見過一個差人講粗口，而呢一個差人嘅行為並唔代表所有差人都係咁，即係話根據一個例子或者小量例子就對整體作出結論，就為之以偏概全。

觀察選擇 
觀察選擇係以偏概全嘅一種，即係話只搵一啲對自己有利嘅條件做選擇對象，作出立論，忽略唔啱聽嘅部份，類似斷章取義，例如賭場搵一啲玩老虎機中咗大獎嘅人去做宣傳，話：「你睇玩老虎機中大獎幾咁易？」但係就無講其他玩老虎機中唔到嘅例子，咁為之觀察選擇。

呢種謬誤喺日常生活成日都出現。呢個謬誤之所以好難察覺係因為論證真係提供咗一啲證據，不過係唔夠之嘛。

邏輯謬論